ISO 3166-1

Ang ISO 3166-1 ay isang pamantayang nagtatakda ng mga kodigo para sa mga pangalan ng mga bansa, mga teritoryong dependiyente, at mga espesyal na lugar na pinag-iinteresan sa heograpiya. Ito ang unang bahagi ng pamantayang ISO 3166 na inilathala ng Organisasyong Pandaigdig para sa Pagsasapamantayan.

Binibigyang-kahulugan nito ang tatlong pangkat ng mga kodigong pambansa:

 ISO 3166-1 alpha-2 – mga dalawang-titik na kodigong pambansa na pinakagamit sa mga pinakamataas na dominyo ng kodigong pambansa ng Internet (na may ilang mga pagbubukod).
 ISO 3166-1 alpha-3 – mga tatlong-titik na kodigong pambansa na mas madaling iugnay sa mga pangalan ng mga bansa kaysa sa mga kodigong alpha-2.
 ISO 3166-1 numeric – mga tatlong-dihitong kodigong pambansa na kapareho ng mga binuo at pinananatili ng Dibisyon ng Estadistika ng Mga Nagkakaisang Bansa, na lamang sa pagkawalang-dependensiya sa iisang sistema ng pagsulat, at kaya nakatutulong sa mga tao o sistemang gumagamit ng mga sulating di-Latin.

Unang naisama ang mga alpabetikong kodigong pambansa sa ISO 3166 noong 1974, at unang naisama ang mga numerikong kodigong pambansa noong 1981. Nailathala ang mga kodigong pambansa bilang ISO 3166-1 mula noong 1997, nang pinalawak ang ISO 3166 sa tatlong bahagi, kung saan nagtatakda ang ISO 3166-2 ng mga kodigo para sa mga subdibisyon at nagtatakda ang ISO 3166-3 ng mga kodigo para sa mga dating bansa.

Bilang pamantayang pandaigdig na ginagamit nang malawakan, inilalapat ang ISO 3166-1 sa iba pang mga pamantayan at ginagamit ng mga internasyonal na organisasyon upang padaliin ang pagpapalitan ng mga kalakal at impormasyon. Subalit, hindi ito ang tanging pamantayan para sa mga kodigong pambansa. Medyo o ganap na nag-iiba sa ISO 3166-1 ang mga ibang kodigong pambansa na ginagamit ng maraming internasyonal na organisasyon, bagama't halos magkatugma ang ilan sa mga kodigo ng ISO 3166-1.

Mga sanggunian

Kategorya:Kodigong pambansa